[{"text_idx": "#000001", "text": "Teekond selle pildini algas 2013. aastal, mil meediaka\u0308ra niinimetatud superkuu u\u0308mber u\u0308letas mo\u0303istlikuse piiri, kuid astronoomiahuvilisena liikusin siiski mo\u0308o\u0308da Tallinna linna ringi ja pu\u0308u\u0308dsin tabada erinevaid vaateid Kuule. Endalegi ootamatult leidsin end Meriva\u0308ljalt, kus avaneb klassikaline \u201ckilukarbivaade\u201d Tallinna vanalinnale u\u0308le Tallinna lahe ja mu teadvusesse jo\u0303udis to\u0303siasi, et ta\u0308iskuu ei to\u0303use suvel kuigi ko\u0303rgele ning kui ha\u0308sti la\u0308heb, siis on vo\u0303imalik vanalinna torne ja loojuvat ta\u0308iskuud u\u0308hisele pildile saada."}, {"text_idx": "#000002", "text": "Tulemus oli intrigeeriv ja lootustandev, kuid na\u0308gin, et parandamise vo\u0303imalusi oli mitmeid. Ko\u0303igepealt ajastus \u2013 ei ole mo\u0303tet tervet o\u0308o\u0308d rannas oodata, kuna hakkab jahe ja tu\u0308dimus tuleb kimbutama; lisaks la\u0308ks objektiiv uduseks. Sain ilmekalt aru, et va\u0308hemalt ha\u0308marates oludes pildistamisel ei saa lootma ja\u0308a\u0308da jpg-le, vaid tuleb pildistada raw-s. Ometigi kogus see pilt hulga poolehoidjaid ja tekitas veidi elevust, mis motiveeris mind na\u0308htust la\u0308hemalt uurima ja po\u0303himo\u0303tteid paika sa\u0308ttima. Nimetasin selle Tallinna Kuufestivaliks ja see toimub suvisele po\u0308o\u0308ripa\u0308evale ko\u0303ige la\u0308hemal ta\u0308iskuu loojumisel, kuna just siis on Kuu loojumisnurk soodne u\u0308le lahe koos vanalinnaga pildistamiseks."}, {"text_idx": "#000003", "text": "2014 aastaks olin paremini ette valmistunud, ilm oli soodne ja aeg Kuu loojumise ja Pa\u0308ikese to\u0303usmise vahel igati paras, et esiplaan sai piisavalt valgust, kuid taevas oli veel piisavalt tume, et Kuu kontrast ei kannatanud."}, {"text_idx": "#000004", "text": "Vahepealsed aastad to\u0303id eri valgusolude ja nurkadega pilte; kaasa lo\u0303id ka teised fotohuvilised. Iga kord on midagi teisiti ja alati pole ka kindel, kas ilm u\u0308ldse vo\u0303imaldab pilti saada. Selline ilmast tulenev kahtlus oli va\u0308ga suur just 2020. aastal, kui pilvisus kattis taeva ja lootus na\u0308is kustuvat, aga nagu iga kuupildistaja teab, kaob igasugune vo\u0303imalus alles siis, kui ta kindlalt horisondi taha on loojunud ning selleni oli veel aega piisavalt. Ja justkui vo\u0303luva\u0308el avaneski pilvepragu, millest Kuu la\u0308bi lipsas ja seekord hoopis Tallinna uuslinna tornide vahel demonstratiivset loojangut toimetas."}]